ཧི་མ་ལའི་རིག་མཛོད་དྲ་ཚིགས་འདི་ནི།བོད་ཀྱི་གནའ་དེང་གི་ཆོས་དང་རིག་གནས་ཀྱིས་བསྡུས་པའི་རིག་གཞུང་མཐའ་དག་གློག་རྡུལ་ཡི་གེ་རུ་ཕབ་སྟེ།འཕྲུལ་དེབ་ཀྱི་རྣམ་པ་ཅན་དང་།ཐད་ཀར་གཟིགས་ཐུབ་པའི་ལྟ་ཀློག་གི་རྣམ་པ་ཅན་གཉིས་ཀྱི་སྟེང་ནས་རིག་གཞུང་ཆ་ཚང་འཛམ་གླིང་ཡོངས་ལ་དར་སྤེལ་བྱེད་བཞིན་ཡོད་པ་དང་།ད་དུང་འདི་ལ་བོད་ཀྱི་གནའ་དེང་གི་རིག་གནས་དང་ཡུལ་སྲོལ་གོམས་གཤིས་སོགས་ཉེར་མཁོའི་ཤེས་བྱ་སྣ་ཚོགས་འདུས་གྲུབ་བྱས་ཡོད་པའི་ཤེས་བྱ་ཀུན་འདུས་ཏེ་གྲུབ་ཆ་ཆེ་ཁག་གསུམ་འཛོམས་པའི་རིག་མཛོད་དྲ་ཚིགས་ཤིག་ཡིན།ཉེ་སྔོན་རྒྱལ་ཕྱི་ནང་ཀུན་ན་འདི་འདྲའི་བོད་ཀྱི་ཆོས་རིག་གི་ཆེད་ལས་དྲ་ཚིགས་ཆེན་པོ་ཞིག་མེད་ཅེས་གླེང་ནའང་ཆོགཐུན་མིན་བོད་ཀྱི་རིག་གནས་ཕྱོགས་ལ་ཁྱད་ཆོས་མངོན་གསལ་དུ་ཡོད་པའི་དྲ་བའི་རིག་མཛོད་ཆེན་མོ་འདིས།བརྡ་འཕྲིན་དུས་རབས་འདིར་གོ་ལའི་གཞི་ཁྱིམ་ཆེན་མོ་འདི་ནས་འཛམ་གླིང་གི་ཀློག་པ་བོ་ཡོངས་ཀྱིས་དུས་དང་རྣམ་པ་ཀུན་ཏུ་བོད་ཀྱི་རིག་གནས་ཀྱི་ཉིང་བཅུད་གང་འདྲ་ཞིག་མྱོང་འདོད་ཀྱང་མྱོང་ཐུབ་པའི་ཞབས་འདེགས་ཀྱི་གོ་གནས་དམིགས་བསལ་བ་ཞིག་བཟུང་ཡོད།དེའི་ཕྱིར་འཛམ་གླིང་གཅིག་གྱུར་གྱི་རང་བཞིན་དང་རིག་གནས་སྣ་མང་གི་རང་བཞིན་ལ་གྱུར་དང་འགྱུར་བཞིན་པའི་སྐབས་འདིར་ང་ཚོས་ཀྱང་བོད་གངས་ཅན་གྱི་ཆོས་དང་རིག་གནས་ཀྱིས་བསྡུས་པའི་རིག་གཞུང་མཐའ་དག་ཕྱོགས་བསྡུས་བྱས་ཏེ་འཕྲུལ་དེབ་དང་ལྟ་ཀློག་གི་རྣམ་པ་མི་འདྲ་བ་གཉིས་ཀྱི་སྒེའུ་ཁུང་གི་སྒོ་མོ་ཕྱེ་ཡོད་པ་མ་ཟད།གནའ་དེང་གི་ཉེར་མཁོའི་ཤེས་བྱ་མ་ལུས་འདུས་པར་བྱས་པའི༼ཤེས་བྱ་ཀུན་འདུས༽ཞེས་པའི་ཚན་པ་ཞིག་གི་སྒེའུ་ཁུང་གིས་ཀྱང་ཁྱེད་ཀློག་པ་བོ་ཡོངས་ལ་བསུ་མ་བྱེད་བཞིན་ཡོད།དེར་བརྟེན་གྲུབ་ཆ་ཆེན་མོ་གསུམ་གྱིས་གྲུབ་པའི་དྲ་ཚིགས་འདིས་འཛམ་གླིང་གི་ཡུལ་གྲུ་སོ་སོ་ནས་ཀློག་པ་བོ་དག་གིས་སྟབས་བདེ་དང་སྤྱོད་བདེ་ཡིས་གཟིགས་ཐུབ་པར་བྱས་ཡོད།